~ 338 ~ མཐའ་དཔྱད་སེང་གེའི་ང་རོ།  ཐང་བླ་ཚེ་དབང་གི་རྣམ་ཐར།  ~ 23 ~ཐང་བླ་ཚེ་དབང་གི་རྣམ་ཐར།  གཅིག། སྐུ་འཁྲུངས་པ་དང་བྱིས་པའི་དུས་ཀྱི་རྣམ་ཐར།  འོག་མིན་གནས་ན་རྡོ་རྗེ་འཆང་།  ། སྲིད་པའི་ཞིང་འདིར་མི་ཡི་ཚུལ།  ། གདུལ་བྱའི་སྣང་ངོར་དགེ་བའི་བཤེས།  ། སྙིགས་དུས་འགྲོ་ལ་གྲོགས་ཀྱི་མཆོག། གང་དེའི་མཁྱེན་དཔྱོད་བློ་གྲོས་རྩལ།  ། གངས་ཅན་མཁས་པའི་ཐུན་མོང་ཆོས།  ། ཆོས་བརྒྱད་བྲལ་བའི་རང་གཤིས་ནི།  ། ཐུན་མིན་ཁྱོད་ཀྱི་གྲུབ་རྟགས་ཡིན།  ། སྲིད་པའི་ཚུལ་དུ་སྲིད་པ་ལ།  ། སྐྱེ་བ་བཞེས་པའི་རྣམ་ཐར་ནི།  ། གང་དེའི་ཞལ་ནས་གསུངས་པ་རྣམས།  ། གང་དྲན་ཙམ་ཞིག་ལྷུགས་པོར་བཀོད།  ། དེ་ཡང་རབ་བྱུང་བཅོ་ལྔ་པའི།  ། ཆུ་སྟག་དབྱར་དུས་དགེ་བའི་ཉིན།  ( ) ། མདོ་ཁམས་སྡེ་དགེའི་འབྲི་ཀླུང་ངོགས།  ། པེ་ཝར་ཨ་རབ་གྲོང་ཚོ་ཡི།  ། ཁྱིམ་ཚང་ཕལ་པ་ཞིག་ཏུ་འཁྲུངས།  ། མེ་ལུག་དགུང་ལོ་དྲུག་པའི་སྐབས།  () ། གྲོང་དེའི་ཨ་མཆོད་མགོན་པོ་ཞེས།  ། ཀློག་འདོན་རབ་ཏུ་མཁས་པ་དང་།  ། འོད་དཔག་བསྙེན་པ་དུང་འགྲུབ་པ།  ། གང་དེར་བསྟེན་ནས་ཀློག་འདོན་བསླབས།  ། ཡུན་རིང་མ་འགོར་ཀློག་འདོན་དང་།  ། ཞལ་འདོན་རྒྱུན་ཁྱེར་བློ་འཛིན་སོགས།  ། བདེ་བླག་མཁྱེན་པས་ཀུན་ཀྱིས་བསྔགས།  ། བྲིས་ནི་ཐོག་མར་རང་སྦྱོང་བྱས།  ། ཉེར་མཁོའི་ཆ་རྐྱེན་ཧ་ཅང་ཞན།  ། གྲོ་གའི་ཤུན་པགས་ཤོག་རས་སོགས།  ། སྒྲུག་ནས་ཡི་གེ་འབྲི་གཞི་བྱས།  ། སྣག་ཚ་དངོས་ནི་མ་འབྱོར་ཡང་།  ། སོལ་བ་བརྡར་ཁུའི་སྣག་ཚ་དང་།  ། ཕོར་ཆག་ཞིག་ལ་སྣག་སྣོད་བྱས།  ། ཉིན་མོའི་དུས་སུ་འབུད་ཤིང་ཆེད།  ། ལྕི་ཤིང་སྒྲུག་པའི་ལས་འགན་བྲེལ།  ། མཚན་མོ་མེ་འོད་བྲིས་ལ་སྦྱོང་།  ། དེ་ལ་ཟག་པ་བསོགས་འདུག་ཟེར།  ། སྐབས་འགར་ཨ་མའི་བཀའ་བཀྱོན་ཐོབ།  འོན་ཀྱང་ཡུལ་གྱི་གྲྭ་བཙུན་ཚོས།  ། བརྩིས་མཐོང་ཆེ་ཞིང་བསྟོད་བསྔགས་གནང་།  ། དུས་དེར་རང་ལས་ཅུང་ཆེ་བའི།  ། ཁྱིམ་མཚེས་བུ་ཆུང་བཀྲ་རབ་དང་།  ། ལྷན་ཏུ་རྟ་རྫི་འགྲོ་བའི་སྐབས།  ། མདུང་དང་རུ་དར་ལ་སོགས་པའི།  ། ཕྱག་མཚན་སྣ་ཚོགས་ཀྱིས་བརྒྱན་པའི།  ། བརྗིད་ལྡན་རྐྱ་པ་མང་པོ་ཞིག། སྐབས་འགར་མཁའ་ལ་འགྲོ་བར་མཐོང་།  ། འོན་ཀྱང་འབད་པས་བཀྲ་རབ་ལ།  ། མཛུབ་མོས་བསྟན་ཀྱང་མི་མཐོང་ཟེར།  ། དེ་ནི་ཡུལ་ལྷ་སྡེ་བརྒྱད་སོགས།  ། གང་གི་རིགས་སུ་མ་ངེས་གསུངས།  ། སྐབས་འགར་ཞང་པོ་བསོད་ནམས་ཀྱིས།  ། ལྷ་བྲིས་མང་པོས་དཔལ་སྤུངས་སུ།  ། ལྷ་སྐུ་འབྲི་བཞིན་ཡོད་པའི་ཚུལ།  ། བཀའ་མོལ་ཐོས་ཚེ་མོས་སྤྲོ་དང་།  ། ལྷག་པར་ལྷ་བྲིས་སྦྱོང་འདོད་སྐྱེས།  ། དེ་ནས་ཞང་པོ་བསོད་ནམས་ཀྱིས།  ། ལྕགས་ཕག་དགུང་ལོ་བཅུ་པའི་ལོར།  ( ) ། མཐུན་པ་སྤུན་བཞི་རྒྱལ་ཆེན་བཞིའི།  ། རི་མོ་ཡོད་པའི་ཤོག་ལྷ་འགའ།  ། གནང་ནས་ལྷ་བྲིས་སྦྱོང་བར་སྐུལ།  ། དེ་ལ་དགའ་བ་བརྗོད་འདས་སྐྱེས།  ། མཆོད་ཁང་ནང་གི་ཞལ་ཐང་རྣམས།  ། སྒམ་དུ་ཐེལ་སྦྱར་བྱས་རྐྱེན་གྱིས།  ། མཇལ་བའི་གོ་སྐབས་མ་རྙེད་ཀྱང་།  ། གདུང་མའི་ངོས་སུ་སངས་རྒྱས་ཀྱི།  ། སྐུ་ཆུང་མང་པོ་སྦྱར་འདུག་པ།  ། དེ་ལས་གཅིག་བརྐུས་དཔེ་བྱས་ཏེ།  ། སངས་རྒྱས་སྐུ་གཟུགས་འབྲི་ཚུལ་སྦྱངས།  ། རང་སྣང་སེམས་སུ་སྐུ་དེ་ལ།  ། ཐུབ་པ་སེར་ཅན་ཟེར་བ་བསམ།  ། དེ་ནས་ཁོ་བོས་བླ་མ་ལ།  ། ཐུབ་པ་སེར་ཅན་ཟེར་བ་གང་།  ། ཞུས་པས་བླ་མའི་ཞལ་ན་རེ།  ། སྐབས་དེར་བྱིས་པའི་བློ་ཡུལ་དུ་།  ། དེ་ལྟའི་བག་ཆགས་བརྟན་པོ་ཞིག། ཆགས་པ་ཙམ་ལས་ཁུངས་ལུང་གཞན།  ། ད་ལྟའི་བར་དུ་མ་མཐོང་གསུངས།  ། རི་མོ་སྦྱོང་སྐབས་ཆ་རྐྱེན་ཞན།  ། ཤོག་བུ་སྣག་སྨྱུག་གང་ཡང་མེད།  ། སངས་རྒྱས་སྐུ་དང་མི་གཟུགས་དང་། ། སེམས་ཅན་སྣ་ཚོགས་གཟུགས་བརྙན་རྣམས།  ། རྡོ་ལེབ་ངོས་སུ་གྲི་རྩེ་ཡིས།  ། རི་མོ་བྲིས་ཏེ་ཡུན་རིང་སྦྱོང་།  །
གཉིས།  ཐོག་མའི་སློབ་གཉེར་དང་བསྒྲུབ་པ་ཉམས་ལེན་གྱི་རྣམ་ཐར།  ཆུ་གླང་དགུང་ལོ་བཅུ་གཉིས་ལོར།  ( ) ། མཁན་པོ་ཚེ་དབང་དཔལ་འབྱོར་མདུན།  ། ཆོས་སྒོར་འཇུག་ཅིང་དགེ་ཚུལ་ཐོབ།  ། དཔལ་སྤུངས་དགོན་དུ་གྲྭ་པར་ཞུགས།  ། ཆོ་ག་སྒྲིག་འདོན་སྤྱི་སྲོལ་རྣམས།  ། སྦྱོང་པའི་ཞོར་དུ་ལྷ་བྲིས་སྦྱོང་།  ། བཀའ་དྲིན་ཅན་གྱི་ཨ་མ་དང་།  ། ཞང་པོ་ཐང་བླ་ནོར་བུ་ཡིས།  ། ཝ་ཤུལ་བླ་མ་བློ་གྲོས་ཞེས།  ། སྨན་དང་ལྷ་བཟོ་གཉིས་ཀ་ལ།  ། ལག་ལེན་མཁས་པ་གང་དེའི་མདུན།  ། དངོས་མང་ཡོན་འབུལ་དང་བཅས་ཏེ།  ། བདག་ལ་ལྷ་བཟོ་བསླབ་གནང་ཞེས།  ། རེ་བ་ཞུས་བཞིན་རྗེས་སུ་བཟུང་།  ། དགོན་པའི་སྤྱི་སྒྲིག་མི་འགལ་བའི།  ། ནངས་ནུབ་ལྷ་བྲིས་སྦྱོང་པ་དང་།  ། ཧ་ལམ་ལོ་ངོ་གསུམ་གྱི་རིང་།  ། ཆུ་ལེན་མེ་འབུད་ལ་སོགས་པའི།  ། འཚོ་བའི་ཞབས་ཞུས་གང་མང་དང་།  ། དབྱར་དུས་སྨན་ལྡུམ་བཏུ་རྒྱུ་དང་།  ། རྒྱུན་དུ་སྨན་ཕྱེ་འདུལ་འཐག་སོགས།  ། བླ་མ་མཉེས་པའི་ཞབས་ཞུས་བསྒྲུབས།  ། དུས་དེར་སྦྱོང་ཞོར་བྲིས་པ་ཡི།  ། ཞལ་ཐང་ཉི་ཤུ་སྐོར་ཞིག་གྲུབ།  ། ཞང་པོ་ཐང་བླ་ནོར་བུ་ཡིས།  ། དེ་ལ་རས་ཀྱི་གོང་ཤམ་བརྒྱན།  ། རང་གི་ཁྱིམ་དུ་མཆོད་བཤམས་གནང་།  ། བླ་མ་བསོད་ནམས་ནོར་བུའི་མདུན།  ། ཁྲིད་ཡིག་གཅིག་ཤེས་ཀུན་གྲོལ་ཞུས།  ། ཤིང་ཡོས་དགུང་ལོ་བཅུ་བཞི་ལོར།  ( ) ། མཁས་མཆོག་གྲོང་གཉིས་ཚེ་དབང་ངམ།  ། འཇམ་དབྱངས་ཆོས་ཀྱི་རྒྱལ་མཚན་མདུན།  ། སུམ་རྟགས་དག་གསུམ་ནན་ཏན་སྦྱངས།  ། འཇམ་མགོན་ཀོང་སྤྲུལ་རིན་པོ་ཆེ།  ། དཔལ་ལྡན་མཁྱེན་བརྩེ་འོད་ཟེར་དང་།  ། ལྷན་ཏུ་སྙན་ངག་སློབ་གཉེར་ཞུས།  ། ལེའུ་གསུམ་གྱི་དཔེར་བརྗོད་བྲིས།  ། སྙན་རྒྱུགས་མཐའ་རུ་ཕྱིན་པ་ཕུལ།  ། མེ་འབྲུག་དགུང་ལོ་བཅོ་ལྔ་ལོར།  ( ) ། ཀཿཐོག་སི་ཏུ་རིན་པོ་ཆེ།  ། ཆོས་ཀྱི་རྒྱལ་མཚན་སྡེ་དགེ་རུ།  ། ཕེབས་པའི་ལམ་ཞོར་རང་ཁྱིམ་དུ།  ། གདན་འདྲེན་ཞུས་སྐབས་རིན་པོ་ཆེས།  ། ཕྲན་གྱིས་བྲིས་པའི་ཞལ་ཐང་རྣམས།  ། གཟིགས་སྐབས་དགྱེས་ཚོར་ཆེན་པོའི་ངང་།  ། ད་ལྟ་ཀཿཐོག་དགོན་ནང་དུ།  ། རྟེན་གསུམ་བཞེངས་མཁན་ལྷ་བཟོ་མང་།  ། ལྷག་པར་གྲུ་པ་ཕུར་བུ་ཞེས།  ། སྐད་གྲགས་ཅན་གྱི་ལྷ་བཟོ་དེ།  ། ད་ལྟ་ཀཿཐོག་དགོན་དུ་ཡོད།  ། གྲྭ་ཆུང་འདི་ཉིད་ཀཿཐོག་ཏུ།  ། བཏང་ནས་ལྷ་བཟོ་སྦྱོང་པ་ན།  ། ཕྱིས་ནས་མཁས་པར་ཡོང་ངོ་གསུངས།  ། ལྟོ་གོས་འཚོ་རྟེན་གང་དགོས་པ།  ། ཀཿཐོག་དགོན་ནས་གནང་ཆོག་གསུངས།  ། ལོ་དེའི་ས་ག་ཟླ་བའི་ནང་།  ། ང་རང་ཀཿཐོག་དགོན་དུ་འབྱོར།  ། སྐབས་དེར་གྲུ་པ་ཕུར་བུ་ཁོང་།  ། ཡུལ་གཞན་ཕེབས་སྟབས་མ་མཇལ་ཡང་།  ། འཇམ་དབྱངས་གསེར་རྟག་ཕུན་ཚོགས་ཀྱིས།  ། ཀཿ་ཐོག་བླ་རབས་ཁ་བསྐང་གི།  ། ཞལ་ཐང་འབྲི་བཞིན་སྒང་དང་འཁེལ།  ། ཕྲན་པ་སི་ཏུའི་ཡབ་རྒན་དང་།  ། ལྷན་དུ་འཇོག་ཅིང་འཚོ་ཆས་རྣམས།  ། བླ་བྲང་གཞུང་གིས་གསོལ་ཕོག་གནང་།  ། བོན་གྲྭ་ཞིག་ཀྱང་ཞབས་ཞུས་འཇོག། བཀའ་འདུས་ཆོས་ཀྱི་རྒྱ་མཚོ་ཡི།  ། དཀྱིལ་ཐང་འབྲི་རྒྱུའི་ཞལ་བཀོད་བྱུང་།  ། གསེར་རྟག་མདུན་དུ་འདྲི་ཞོར་དུ།  ། འབད་བརྩོན་ཆེན་པོས་འབྲི་ཁུལ་ཀྱང་།  ། སྤུས་ཀ་ལེགས་པོ་ཞིག་མ་ཐོན།  ། མཁན་པོ་ག་ལུའི་སྐུ་མདུན་ནས།  ། རིག་གཞུང་དག་ལ་སློབ་གཉེར་བྱས།  ། ཕྲན་དང་ན་མཉམ་སྤོ་ལུ་བ།  ། སྤྲུལ་སྐུ་ཀུན་དགའ་ཕྲིན་ལས་དང་།  ། རྟག་ཏུ་ཆོས་རྩོད་སྟངས་ཀ་བྱས།  ། ཀཿ་ཐོག་ལོ་ངོ་གཉིས་ཀྱི་རིང་།  ། བསྟན་དགོན་ཞབས་ཞུས་མ་འགྲུབ་ཀྱང་།  ། རྐུ་རྫུན་ནག་ཆང་ལ་སོགས་པ།  ། མི་དགེའི་སྐྱོན་གྱིས་གོས་པ་མེད།  ། ཀཿ་ཐོག་སི་ཏུའི་རིན་པོ་ཆེས།  ། ང་རང་ཀཿ་ཐོག་དགོན་ནང་དུ།  ། བདག་ཉར་གནང་བཞེད་ཡོད་མོད་ཀྱང་།  ། མེ་སྦྲུལ་དགུང་ལོ་བཅུ་དྲུག་ལོར།  () ། དཔལ་སྤྲུངས་སི་ཏུ་རིན་པོ་ཆེས།  ། དགེ་འདུན་སྤྱི་ལ་མོ་བཅའ་དང་།  ། ཆང་ཁྲིམས་བསྡམས་ནས་གྲྭ་ཞིབ་མཛད།  ། སྡོམ་སྐྱོན་ཅན་གྱི་གྲྭ་པ་རྣམས།  ། བརྒྱ་ལྷག་ཙམ་ཞིག་གནས་དབྱུངས་བཏང་།  ། སྡེ་འབངས་ཁག་ནས་གྲྭ་གསར་དུ།  ། བསྡུ་བའི་ཁྲལ་བཀོད་དུས་དེ་རུ།  ། ཕྲན་ཡང་དཔལ་སྤུངས་རང་དགོན་དུ།  ། ཕྱིར་སླེབས་དགོས་པའི་བཀའ་ཕེབས་ལྟར། ། ཁྱིམ་ནས་བསུ་མི་མངགས་འབྱོར་བྱུང་།  ། ཀཿཐོག་སི་ཏུ་དབུས་སུ་ཕེབས།  ། ཕྲན་ཡང་དཔལ་སྤུངས་དགོན་དུ་ལོག། དུས་དེར་དཔལ་སྤུངས་དབྱར་གནས་ཀྱི།  ། བཤད་གྲྭ་དར་ཞིང་རྒྱས་སྒང་རེད།  ། མཁན་ཆེན་གཞན་དགའ་རྒྱ་བོ་ཕུར།  ། ཕེབས་ནས་སྐུ་མཚམས་བཞུགས་ཟིན་ཀྱང་།  ། མཁན་པོ་གསེར་ཁ་ཆོས་གྲགས་དང་།  ། མཁན་པོ་སྟོབས་བཅུ་རབ་རྒྱས་དང་།  །  མཁན་པོ་ཚེ་དབང་དཔལ་འབྱོར་སོགས།  ། གཞུང་ལུགས་རབ་འབྱམས་སྨྲ་བ་ཡི།  ། སྙན་གྲགས་ཅན་གྱི་མཁས་མང་བཞུགས།  ། བྱམས་མགོན་ཏཱའི་སི་ཏུ་དང་།  ། གྲོང་གཉིས་ཚེ་དབང་རྣམ་གཉིས་ཀྱིས།  ། ཁོ་བོ་བཤད་གྲྭར་འཇོག་དགོངས་ཀྱང་།  ། ཞང་པོ་ཐང་བླ་ནོར་བུ་ཁོང་།  ། དཔལ་སྤུངས་ཡང་ཁྲོད་རྡོར་སློབ་ཀྱི།  ། ཁྲི་ལ་བཞུགས་པའི་སྐབས་འཁེལ་སྟབས།  ། ང་རང་ཡང་ཁྲོད་སྒྲུབ་ཁང་དུ།  ། མཚམས་ལ་བཅུག་རྒྱུའི་སྙན་ཞུའི་སྐོར།  ། སི་ཏུའི་མདུན་དུ་ནན་ཞུས་མཐར།  ། འོ་ན་དབུ་མཛད་ཕེར་དགོས་གསུངས།  ། ལོ་དེའི་སྨིན་དྲུག་ཟླ་བའི་ནང་།  ། ཡང་ཁྲོད་སྒྲུབ་གྲྭའི་མཚམས་པར་ཞུགས།  ། སྔོན་ཆད་དཔལ་སྤུངས་ཚོགས་ཆེན་གྱི།  ། ཚོགས་ཞུགས་སྒྲིག་འདོན་མ་མྱོང་སྟབས།  ། རེ་ཞིག་སྒྲིག་འདོན་ཕྱག་ལེན་སོགས།  །  བྱང་ཆ་མེད་པའི་དཀའ་ངལ་བྱུང་།  ། ལྷག་པར་རི་ཁྲོད་བསྒྲུབ་གྲྭ་འདིར།  །  གསར་རྙིང་ཆོ་ག་མང་པོ་ཡི།  ། འདོན་རྟ་ཕྱག་ལེན་ཤེས་དགོས་སྟབས།  ། ཐོག་མའི་ཟླ་བ་ཁ་ཤས་རིང་།  ། ཞང་པོ་བླ་མ་ནོར་བུའི་མདུན།  ། ཆོ་གའི་ཕྱག་ལེན་བྱང་པར་སྦྱངས།  ། དབྱངས་གདངས་འབྲིང་ཙམ་ལས་མ་ཤེས།  ། འོན་ཀྱང་ལོ་ངོ་གསུམ་གྱི་རིང་།  ། སྒྲུབ་སྡེའི་དབུ་མཛད་བྱ་ཁུལ་བྱས།  ། མཁའ་སྤྱོད་དཀར་དམར་ལ་སོགས་དང་།  ། དཔལ་ལྡན་ཤངས་པའི་རྒྱུད་སྡེ་བཅས།  ། ཟབ་ལམ་ནི་གུ་ཆོས་དྲུག་སྐོར།  ། བསྙེན་སྒྲུབ་མཐར་རུ་ཕྱིན་པར་བྱས།  ། ཞང་པོ་ནོར་བུ་དོན་གྲུབ་ལས།  ། ཀཾ་ཚང་རང་ལུགས་རྒྱུད་སྡེ་ཀུན།  ། དབང་ལུང་མན་ངག་ཕལ་ཆེར་ཞུས།  །
གསུམ།  དཔལ་སྤུངས་དགོན་པའི་རྟེན་བཞེངས་ཀྱི་ལས་གྲྭར་
ཞུགས་པའི་རྣམ་ཐར།  ལྕགས་བྱ་དགུང་ལོ་ཉི་ཤུ་པའི།  ། ཆོ་འཕྲུལ་ཟླ་བར་སྒྲུབ་མཚམས་གྲོལ།  () ། ལོ་དེར་ཞང་པོ་བླ་མ་ཡིས།  ། ཀུན་རིག་མི་འཁྲུགས་ལ་སོགས་པའི།  ། བསྙེན་མཚམས་བསྡད་རྒྱུའི་ཐག་བཅད་མོད།  ། སི་ཏུ་པདྨ་དབང་མཆོག་གིས།  ། དུང་འཁོར་ལྷ་ཁང་གསར་བཞེངས་དང་།  ། རྡོར་སེམས་སྟོང་སྐུ་བཞེངས་པ་སོགས།  ། རྟེན་བཞེངས་གནང་བའི་ལས་གྲ་རུ།  ། དགོས་པའི་བཀའ་ཕེབས་སྤྱི་བོར་བླངས།  ། ལྷ་བྲིས་དབུ་མཛད་སྒྲོན་སྐྱབས་དང་།  ། འཛིང་ལྷ་འཇམ་དབྱངས་ལ་སོགས་དང་།  ། མཉམ་དུ་ཚོན་ལས་ཕལ་ཆེར་བྱས།  ། རྡོར་སེམས་སྟོང་སྐུའི་ཞལ་གསེར་བྱུགས།  ། སྐབས་དེར་དཔལ་སྤུངས་རྒྱུ་སྟོབས་ཆེ།  ། སྤང་མཐིལ་ལ་སོགས་ཚོན་རྙིང་རྣམས།  ། དགོན་པ་རང་དུ་གང་དགོས་འདུག། མཚལ་གསེར་ལ་སོགས་རྒྱ་གར་ནས།  ། རྒྱབ་བཅུ་ཙམ་དང་བལ་ཡུལ་ནས།  ། ལི་ཁྲི་རམ་སོགས་རྒྱབ་ཉི་ཤུ།  ། ཉོས་པས་ཚོན་འགྲོས་ཧ་ཅང་ལེགས།  ། ཆུ་ཁྱི་དགུང་ལོ་ཉེར་གཅིག་ལོར།  () ། སི་ཏུ་པདྨ་དབང་མཆོག་མདུན།  ། བྱང་ཆུབ་སེམས་སྡོམ་ལུགས་གཉིས་དང་།  ། དབང་ལུང་ཁྲིད་སྐོར་མང་པོ་ཞུས།  ། རབ་བྱུང་བསྙེན་རྫོགས་ཞུ་འདོད་ཀྱང་།  ། ཁྱོད་རང་ལྷ་བཟོ་ཡིན་སྟབས་ཀྱི།  ། རྒྱུན་དུ་གསེར་དངུལ་ཐུག་རེག་མང་།  ། གནས་སྐབས་འགྱངས་ན་ལེགས་ཞེས་གསུངས།  ། མེ་སྟག་དགུང་ལོ་ཉེར་ལྔ་ལོར།  ( )། འདུ་ཁང་ཆེན་མོ་རྒྱ་བསྐྱེད་དང་།  ། བྱམས་ཁང་ཆེན་མོ་གསར་སྐྲུན་སྐབས།  ། སྒ་སྟོད་སྤྲུལ་པའི་ལྷ་བཟོ་ཞེས།  ། དགེ་སློང་ཀར་འབྲུག་གདན་དྲངས་ནས།  ། དཔལ་སྤུངས་བྱམས་ཆེན་ལ་སོགས་པའི།  ། འདུ་ཁང་ཕྱི་ནང་གང་དགོས་ཀྱི།  ། བྲིས་འབུར་ཁག་རྣམས་ལས་གཞི་གཏིང་།  ། ལྷ་བཟོ་བཞི་བཅུ་ལྷག་ཙམ་གྱི།  ། ལོ་ངོ་བཞི་ལ་རྟེན་བཞེངས་བྱས།  ། སློབ་དཔོན་ཀར་འབྲུག་དབུར་བཞུགས་པའི།  ། ལས་བཀོད་ཕལ་ཆེར་ཁོ་བོས་བྱས།  ། སྤྲུལ་པའི་ལྷ་བཟོ་ཀར་འབྲུག་ནི།  ། རི་མོ་ཙམ་ལས་མ་ཟད་པ།  ། འབུར་སྐུ་འཇིམ་བཟོ་འདག་སྐུ་དང་།  ། ཙན་དན་ལ་སོགས་བརྐོས་སྐུ་དང་།  ། གསེར་དངུལ་ཟངས་སོགས་བླུག་སྐུ་བཅས།  ། སྐུ་བརྙན་རིགས་གྱུར་ཐམས་ཅད་ལ།  ། ཕྱག་ལེན་ཐོགས་རྡུག་མེད་པར་སྣང་།  ། ཁྱད་པར་